Foto’s: Alabama-studentegeselskap vier 80 jaarRina Hugo en Hanlie Jordaan. (Foto: NWU Argief/Facebook) “Alabama-lede deel almal ’n besonderse, gemeenskaplike verbintenis. Dit was nie moeilik om weer die toutjies op te tel en heerlik saam te kuier nie.” Só gesels Chris de Bruyn, oudlid van die Alabama-studentegeselskap en organiseerder van die onlangse 80 jaar-reünie wat by die Noordwes-Universiteit (NWU) se Potchefstroomkampus gehou is. Oudlede het van oor die land heen teruggekeer na hierdie studentedorp om in die vreugde van dié musiekgroep te deel. Rina Hugo en haar man, Johan van Rensburg, is albei oudlede en het die geleentheid, wat in die Totiussaal op kampus plaasgevind het, bygewoon. “Alabama het deur die jare heen aangepas om by die tyd te pas,” vertel Chris. Dié geselskap het in 1943 as boeremusiekgroep ontstaan. In daardie stadium het hulle verskeidenheidskonserte van volkspele, sang, dans en komiese sketse aangebied. Hierdie era van die geselskap het in die 1950’s tot ’n einde gekom toe die groep besef het dat die mark verander het en dat daar nie meer so ’n groot aanvraag daarvoor is nie. Daarna het die groep vir ’n paar jaar operettes voorberei en opgevoer, iets wat net ’n paar jaar sou duur voordat die groep se immergewilde revue-era in 1967 aangebreek het. Die groep het Suid-Afrikaanse harte verower met ’n wye verskeidenheid van revue-produksies waarmee hulle van dorp na dorp, stad na stad, die land platgetoer het. In 2007, ná 40 jaar se revues, het dié era van die groep ook tot ’n einde gekom. Vandag bied die groep elke paar jaar ’n bekende musiekspel, soos Grease en Fame vir die Potchefstroom-studente aan. Chris verduidelik dat kultuurgeleenthede, soos dié wat deur Alabama-produksies gebied word, altyd gewild onder studente is. “Ons is baie gelukkig hier op kampus met ŉ groot en gesonde studentelewe,” vertel hy. “Die kunstekalender is propvol geleenthede soos debat, sêr en debat. Elke keer as daar só geleentheid plaasvind is daar altyd groot belangstelling.” Alhoewel die studentegroep nie meer te werk gaan soos dit altyd het nie, bly die lede trots op die nalatenskap wat hul agter gelaat het. “Jy kan Alabama se nalatenskap in elke skoolrevue regoor die land sien, en daarop is ons trots.”